Die Pos | Motoring | Captur Blaze goed toegerus
06 October 2017 l Justin Steyn l Views: 276 l 46 days ago
Die nuwe Renault Captur Blaze bied verbruikers meer as wat hul kan verwag.
Renault se fokus is al ’n geruime tyd op nutsvoertuie en met die wye reeks beskik-bare platvorms wat Nissan-tegnologie insluit, kon hulle ’n suksesvolle voetspoor vestig.
Kopers het natuurlik ’n gesonde aptyt vir nutsvoertuie en die goedkoper kruismodelle is besonder gewild. Die Captur het in hierdie mededingende mark reeds 6 000 kopers gelok in die twee jaar wat hy hier beskikbaar is.
Nou het Renault hom so ’n bietjie verfris en die goedkoopste model sommer heeltemal vervang. Die Captur Blaze verteenwoordig nou die intreevlak en kos slegs R229 000. Die Blaze is ’n winskoop vergeleke met die kompetisie.
Hoewel daar ’n paar stukkies toerusting ontbreek, is die Blaze nog steeds bo verwagting goed toegerus met alles wat regtig nodig is. Die 0.9 turbo uit die Sandero doen gewillig diens met sy 66 kW en 135 Nm. Daar is nie ’n goedkoper, hoofstroom, kompakte kruisvoertuig nie en die Captur Blaze verdien beslis ’n toetsrit.